|  |  |
| --- | --- |
| Forum: | Udsatterådet |
| Tid: | 2. maj 2018 kl. 15.00 – 17.00 |
| Sted: | Mødelokale 2, Rådhusets forhal |
| Deltagere: | Helge Bo Jensen  Allan Høyer  Solange Henriquez G.  Sanne Graffe  Søren Mogensen  Matthias Lemvig Petersen  Ulla Bektas  Jette Nyboe  Nina Gustavussen  René Meyrowitsch  Kirsten Mogensen  David Kaad Thingvad  Tanja Mikkelsen  Martin Freitag  Afdelingschef for Social & Familie Peter Rymann Udviklingskonsulent Signe Stensgaard Sørensen |
| Afbud: | Anne Chohan |
| Fraværende:  Referent: | Jannie Hansen  Maria Jørgensen |

## Afdelingschef Peter Rymann bød velkommen til første møde i Udsatterådet. Forvaltningen har set frem til at møde Rådet og glæder sig til samarbejdet.

# Beslutningspunkter

## Godkendelse af dagsorden

## Dagsordenen blev godkendt uden bemærkninger.

## Fremover vil 1. punkt på dagsordenen også indeholde godkendelse af referat fra sidste møde.

## Valg af ordstyrer

## Peter Rymann blev valgt.

## Præsentationsrunde

## Alle fremmødte medlemmer og suppleanter af Udsatterådet samt medarbejderne fra Forvaltningen præsenterede sig for hinanden.

## Konstituering af Udsatterådet

**Sagsfremstilling**: Jf. § 6 stk. 4 og 5 skal Udsatterådet vælge formand og næstformand blandt rådets medlemmer. Udsatterådet vælger

først formand, dernæst næstformand. I tilfælde af stemmelighed mellem to kandidater til hhv. formands- og næstformandsposten, afgøres

valget ved lodtrækning.

**Beslutning**: Der blev fra Rådets medlemmer spurgt, hvad formandens rolle er. Peter Rymann svarede, at man ikke før har haft et Udsatteråd i Albertslund Kommune og dermed heller ikke en defineret rolle for formand og næstformand. I Handicaprådet er det formanden og næstformanden, der holder formøde med Forvaltningen forud for Rådets møder. Her udarbejdes en dagsorden indeholdende de punkter, som Rådets medlemmer har sendt til sekretæren. Formanden er ordstyrer på møder.

Jette Nybro stillede op som formand og blev valgt uden modkandidater. Jette Nyboe ønskede at stille op for foreløbigt et år. Martin Freitag gjorde opmærksom på, at det er vigtigt at formanden er genkendelig og mener derfor ikke formanden skal udskiftes hvert år. Det vil være godt med kontinuitet og at man har den samme formand i hele valgperioden på 4 år.

Nina Gustavussen blev valgt som næstformand uden modkandidater.

Matthias Lemvig Petersen foreslog, at oprette en lukket Facebook-gruppe, hvor både medlemmer, suppleanter og Forvaltningen er medlemmer. Gruppen bruges til fremadrettet kommunikation. Dette var der tilslutning til. Matthias Lemvig Petersen og Nina Gustavussen sørger sammen for at oprette gruppen. Peter Rymann undersøger, hvorvidt der er juridiske forhold som gør, at det ikke er tilrådeligt at oprette en facebookgruppe for Rådet.

## Drøftelse af ændring af forretningsordenens § 5, stk. 2

**Sagsfremstilling**: I forbindelse med den politiske behandling af indstilling af medlemmer og suppleanter til Udsatterådet, blev der peget på, at Udsatterådet bør overveje at ændre forretningsordenen. Således giver den gældende forretningsorden ikke entydige retningslinjer for, hvordan medlemmer og suppleanter skal vælges, for så vidt der er flere indstillede kandidater end der er pladser i Rådet.

Det fremgår dog af forretningsordenens § 5 stk. 2, at Udsatterådet skal sammensættes, så der sikres bred viden om Udsatterådets målgrupper og med afsæt i rådets formål. Endvidere sammensættes Udsatterådet med en intention om at følgende områder dækkes:

* Misbrugsbehandling
* Forebyggelse og sundhedsfremme
* Social- og psykiatriområdet
* Beskæftigelse
* Det boligsociale-område

**Beslutning:** Udsatterådet spurgte ind til, hvordan man havde bestemt sig for opstillingsmuligheder og efterfølgende udvalgt medlemmerne til Rådet. Udviklingskonsulent Signe Stensgaard Sørensen redegjorde for, at man ved opstilling til Udsatterådet, har lagt vægt på, at det har skullet være så let og tilgængeligt som muligt at stille op. Endvidere er der set på hvordan andre Udsatteråd er blevet sammensat og deres valgprocedure.

Nina Gustavussen spurgte til ovenstående liste over områder Rådet skal beskæftige sig med og spurgte om hjemløshed hører ind under de punkter. Signe Stensgaard Sørensen svarede, at listen ikke skal forstås som emner Rådet skal beskæftige sig med, men handler om sammensætningen af og repræsentationen i Rådet. Der er ingen begrænsninger eller regler for, hvad Rådet kan vælge af emner til diskussion og drøftelse på deres møder.

Både Jette Nyboe og Helge Bo Jensen synes det var svært at skulle drøfte, hvordan der fremadrettet skal vælges medlemmer og suppleanter. Der er således næsten fire år, til der skal være valg igen. Der var enighed om at udsætte punktet til man er kommet i gang med arbejdet i Rådet.

Peter Rymann sluttede punktet af med at konkludere, at vedtægterne foreløbigt forbliver som de er, og at man kan vælge at revidere vedtægterne når man nærmer sig en ny valgperiode.

## Drøftelse af ændring af forretningsordenens § 5, stk. 5

**Sagsfremstilling**: I forbindelse med valg af henholdsvis medlemmer og suppleanter til Udsatterådet, var det foreslået, at suppleanter skal indkaldes og kan deltage på møderne i Rådet – dog uden stemmeret.

**Beslutning:** Med udgangspunkt i den mailkorrespondance, der forud for mødet havde kørt i Rådet om, hvorvidt suppleanter fremadrettet skal kunne deltage på møderne uden stemmeret, blev konklusionen, at alle suppleanter indkaldes til fremtidige møder og kan deltage i drøftelser, dog uden stemmeret.

Såfremt et medlem er forhindret, gør medlemmet suppleanten opmærksom herpå, således at suppleanten på forhånd er klar over, at suppleanten møder op med stemmeret til mødet.

## Datoer for kommende møder

**Sagsfremstilling**: Forvaltningen havde fremlagt forslag til datoer og tidspunkter for Rådets kommende møder i 2018.

**Beslutning:** Forvaltningen havde foreslået at møderne afholdes fra kl. 15.00 – 17.00, hvilket tidspunkt ville give nogle medlemmer udfordringer i forhold til deres arbejdstid.

Det blev derfor besluttet, at fremtidige mødedatoer og tidspunkt er som følger:

Torsdag den 14. juni 2018 kl. 16.00 – 18.00

Torsdag den 6. september 2018 kl. 16.00 – 18.00

Torsdag den 29. november 2018 kl. 16.00 – 18.00

Formand og næstformand mødes forud for møderne og udarbejder i samarbejde med forvaltningen en dagsorden, der udsendes til Rådets medlemmer og suppleanter senest 8 dage før mødet.

# Orienteringspunkter

## Information om Udsatterådet på kommunens hjemmeside

**Sagsfremstilling**: Peter Rymann oplyste, at Udsatterådet har sin egen hjemmeside på adressen [www.albertslund.dk/udsatteraadet](http://www.albertslund.dk/udsatteraadet).

Siden vil blive opdateret med Udsatterådets kontaktinformationer på alle medlemmer og suppleanter samt med dagsordener og referater.

## Eventuelt

Der blev spurgt om hvordan dagsordenen bliver lavet og hvordan man kommer med forslag. Der vil givetvis også komme punkter i den lukkede Facebookgruppe, som formand og næstformanden skal holde øje med.

Hvis der er for mange punkter til de 2 timer, der er sat af til møderne, foreslog Matthias Lemvig Petersen, at man på Facebookgruppen kunne stemme om hvilke punkter, der skal på dagsordenen.

Hvis ikke mange af de opstartsspørgsmål, der givetvis vil blive lagt op i Facebookgruppen, bliver debatteret færdige her, foreslog Søren Mogensen at det er formand og næstformand, der fastsætter punkterne til dagsordenen.

Kirsten Mogensen mener, at der i starten kan være behov for at mødes mere end 4 gange om året.

Martin Freitag bad Udsatterådet være opmærksomme på opgaven, beskrevet i forretningsordenens §1, hvor der står at Udsatterådet skal være talerør for lokale borgere, som er i en udsat social livssituation.

Jette Nyboe foreslog at tage punktet på et kommende møde, hvor emnet kan drøftes.   
  
Da ikke flere ønskede ordet, takkede Peter Rymann for et godt møde og glædede sig til at følge arbejdet i Udsatterådet.

Dette referat er forhåndsgodkendt af formand og næstformand. Endelig godkendelse finder sted på møde i Udsatterådet den 14. juni 2018